གཞན་ལ་ཡིན་ནའང་གཅིག་དང་བཅུ།བརྒྱ་དང་སྟོང་།ཁྲི་དང་འབུམ་ཅི་ཡིན་རུང་ཀུན་སློང་བྱས་ཏེ།སེམས་ཅན་ལ་འཚེ་བ་སྤང་དགོས་པ་རེད།སེམས་ཅན་ལ་འཚེ་བ་བྱས་ན་སྟོན་པ་བཀའ་དྲིན་ཅན་གྱི་ཞབས་འདྲེན་གྱི་རེད།སྙིགས་མའི་མགོན་པོ་༸རྒྱལ་དབང་ཐམས་ཅད་མཁྱེན་པའི་སྐུའི་ཞབས་ལ་ཐག་པ་བཏགས་ན་འགྲིག་གི་མ་རེད།༸རྒྱལ་བ་རིན་པོ་ཆེ་ནི་ད་ལྟའི་དུས་འདིར་འཛམ་གླིང་སྤྱིའི་སྟེང་ན་ཞི་བདེའི་དེད་དཔོན་ཆགས་བསྡད་ཡོད་པ་རེད།ང་རང་ཚོ་ཁོང་གི་རྗེས་འཇུག་ཏུ་འགྲོ་དགོས་པ་ལས།གཞན་ཁ་ཁ་ཞིག་བྱེད་རྒྱུ་ཡོད་པ་མ་རེད།དངོས་གནས་གཅིག་བྱེད་ཐུབ་ཀྱི་ཡོད་ན་ངོ་དང་ངོ་ཐུག་ནས་བཤད་དགོས་པ་རེད་མ་གཏོགས།ལྐོག་ནས་ཡི་གེ་སྦྱར་ན་འགྲིག་གི་མ་རེད།འདྲ་མི་འདྲ་ལྐོག་ལབ་བརྒྱབ་ན་འགྲིག་གི་མ་རེད་ཅེས་དེ་སྔ་བཤད་བསྡད་པ་ཡིན་ལ།ཚོགས་ཆེན་ཚོགས་ཆུང་གང་གི་ཐོག་ནས་ཀྱང་འདི་ཕྱི་དཔང་དུ་བཙུགས་ནས་བཤད་པ་ཡིན།ད་རེས་ངའི་ཐོག་ལ་མ་ཉེས་ཁག་གཡོགས་ཡོང་རྒྱུ་འདི་ཡང་གང་བཤད་ན་མ་བཤད་ནའང་འདི་བོད་མི་ཞིག་རེད།བོད་མིར་ཞེན་ཁོག་ཡོད་མཁན་ཞིག་རེད།བོད་ཀྱི་ཆོས་དང་རིག་གཞུང་མི་རིགས་དང་བཅས་པ་རྩ་མེད་གཏོང་དགོས་ཀྱི་འདུགམི་འདི་ཚོར་དེ་སྲུང་སྐྱོབ་ཐུབ་པའི་རིག་གནས་དང་འཇོན་ཐང་མེད་ན་ཡང་།འདི་ལ་བོད་ཀྱི་ཤ་དང་རུས་པ་ཏོག་ཙམ་འདུགབོད་ལ་ཤ་ཞེན་ཏོག་ཙམ་འདུག་བསམས་ནས་ད་རེས་ངའི་རིན་ཆེན་སྲོག་དང་འབྲལ་ཐབས་ཀྱི་ལས་འགུལ་ཞིག་སྤེལ་རྒྱུའི་གྲ་སྒྲིག་བྱེད་ཀྱི་ཡོད་ས་རེད་དེ།ང་སྐྱེ་བའི་ཚེ་རབས་ཐམས་ཅད་དུ་སྲོག་མང་པོ་འཕོས་ཚར་བ་རེད།ད་རེས་ང་ཧ་ལས་རྒྱུ་གང་ཡང་མེད།ཕྱིན་ཆད་ཐར་བའི་བཙན་ས་ཤིག་མ་ཟིན་ན་ང་དེ་ལས་སྡུག་རྒྱུ་རེད།ཡིན་ན་ཡང་ད་རེས་ངེའི་གཅེས་པའི་ལུས་སྲོག་འདི་བོད་བསྟན་པ་ཆབ་སྲིད་ཀྱི་དོན་དང་།ལྷག་པར་འཛམ་གླིང་འདིར་གནས་སྐབས་ཞི་བདེ་ཡོང་བ།མཐར་ཐུག་མཁའ་ཁྱབ་ཀྱི་མ་རྒན་སེམས་ཅན་ཐམས་ཅད་སྟོན་པ་བཀའ་དྲིན་ཅན་དང་།སྙིགས་མའི་མགོན་པོ་༸རྒྱལ་བ་ཐམས་ཅད་མཁྱེན་པ།རིས་མེད་ཀྱི་སྐྱེས་ཆེན་དམ་པ་ཐམས་ཅད་ཀྱིས་ཐུགས་སྨོན་གནང་བ་བཞིན།མཁའ་ཁྱབ་ཀྱི་མ་རྒན་སེམས་ཅན་ཐམས་ཅད་བླ་མེད་རྫོགས་བྱང་འཐོབ་པའི་ཆེད་དུ་ད་རེས་ངས་ལུས་སྲོག་འདི་རྩ་བའི་བླ་མ་གཙོས་པའི་རྒྱལ་བ་སྲས་བཅས་ཐམས་ཅད་ལ་འབུལ་གྱི་ཡིན།ངས་ཚིག་ཁ་ཤས་བཤད་ན་དེ་འདྲ་ཡིན།